Source: http://egritorvenyszek.birosag.hu/sajtokozlemeny/20170906/hetvegen-dolgozott-birosag-elozetes-letartoztatasok
Timestamp: 2018-01-16 23:23:21
Document Index: 3171097

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Hétvégén is dolgozott a bíróság - előzetes letartóztatások | Egri Törvényszék
Hétvégén is dolgozott a bíróság - előzetes letartóztatások
Megjelenés ideje: 2017. szeptember 6., 08:18
Az Egri Járásbíróság 2017. szeptember 03-án vasárnap két ügyben is zárt ülést tartott és elrendelte két gyanúsított előzetes letartóztatását.
Az első ügyben a Gyöngyösi Rendőrkapitányság nyomoz rablás bűntette miatt egy 34 éves nő ellen. A gyanúsított egy üzlet alkalmazottjával dulakodott és egy cipőt tulajdonított el. A bíróság végzése szerint a gyanúsított esetében megalapozottan feltehető, hogy az eljárási cselekményeknél a jelenléte csak az előzetes letartóztatás elrendelésével biztosítható, szabadlábon hagyása esetén a tanúk befolyásolásával, tárgyi bizonyítási eszköz megsemmisítésével meghiúsítaná, megnehezítené vagy veszélyeztetné a bizonyítást és megalapozottan feltehető, hogy a gyanúsított szabadságvesztéssel büntetendő újabb bűncselekményt követne el.
A másik ügyben a Hevesi Rendőrkapitányság nyomoz garázdaság bűntette miatt. S. K. gyanúsított szeptember 1-jén – egy előzetes szóváltást követően – több társával, különböző eszközökkel felszerelkezve egy másik társaságra támadt. Ebben az esetben a bíróság a büntetőeljárásról szóló törvény 129. § (2) bekezdésének d) pontja alapján rendelte el az előzetes letartóztatást. Eszerint a gyanúsított vonatkozásában fennáll a bűnismétlés konkrét és reális veszélye.
Közös volt a két ügyben, hogy a bíróság megítélése szerint az előzetes letartóztatással elérni kívánt célok enyhébb kénszerintézkedéssel – házi őrizet, lakhelyelhagyási tilalom – nem érhetőek el.
A döntések egyik esetben sem emelkedtek jogerőre, mert bár az ügyész és a gyanúsítottak tudomásul vették, a védők nem voltak jelen az ülésen, nekik három napjuk van a fellebbezés bejelentésére.